N Á R O D N  Á    R A D A     S L O V E N  S K E J    R E P U B L I K Y

II. volebné obdobie

číslo:     /2001

N á v r h

skupiny poslancov Národnej rady Slovenskej republiky

n a     v y d a n i e

zákona, 

z ................................ 2001

o ochrane a rozvoji územia Banskej Štiavnice a okolia 

Predkladajú :						Návrh uznesenia:

Vladimír        M a ň k a                 v. r.    		Národná rada Slovenskej republiky
Ladislav        O r o s z		v. r.		s c h v a ľ u j e
Anton            H o f f m a n n         v. r.           	návrh skupiny poslancov Národnej
Jozef     	M i g a š		v. r.		rady Slovenskej republiky na vydanie
Vladimír        F a i č 		v. r.		zákona o ochrane a rozvoji územia
Milan            I š t v á n                  v. r.               Banskej Štiavnice a okolia
Ľubomír       A n d r a s s y           v. r.

Bratislava september 2001

NÁRODNÁ RADA SLOVENSKEJ REPUBLIKY

II. volebné obdobie

Zákon

z ................................ 2001

o ochrane a rozvoji územia Banskej Štiavnice a okolia 

Národná rada Slovenskej republiky sa uzniesla na tomto zákone:

§ 1
Účel zákona

      Účelom tohto zákona je vytvorenie podmienok pre plnenie Dohovoru o ochrane svetového kultúrneho a prírodného dedičstva1), najmä zachovanie urbanizovaného priestoru historického jadra Banskej Štiavnice a okolia, zachovanie existujúcich architektonických, umelecko- historických a technických pamiatok v ich pôvodnom prírodnom prostredí, zabezpečenie obnovy a oživenia stredovekého historického mesta Banská Štiavnica pri súčasnom zachovaní jeho pôvodnosti a celistvosti.

§ 2
Vymedzenie územia

       Tento zákon sa vzťahuje na katastrálne územie mesta Banská Štiavnica a katastrálne územia obcí Banská Belá, Banský Studenec, Dekýš, Hodruša-Hámre, Ilija, Podhorie, Repište, Svätý Anton, Štiavnické Bane, Voznica, Vyhne (ďalej len dotknuté obce), na ktorých sa nachádzajú technické pamiatky zapísané v Zozname svetového dedičstva. 2)

§ 3
Správa územia

      Správu vymedzeného územia vykonáva mesto Banská Štiavnica, dotknuté obce, ako i miestne orgány štátnej správy podľa osobitných zákonov. 3)

---------------------
1)  Dohovor o ochrane svetového kultúrneho a prírodného  dedičstva, uverejnený pod č. 159/1991 Zb.

2)  Zápis Výboru svetového dedičstva UNESCO zo dňa 11. 12. 1993 

3) Zákon č. 369/1990 Zb. o obecnom zriadení, v znení neskorších zmien a doplnkov a zákon č. 222/1996 Z.z. 
    o organizácii miestnej štátnej správy v znení neskorších zmien a doplnkov

§ 4
Zabezpečenie ochrany a rozvoja vymedzeného územia

   /1/ Vláda Slovenskej republiky v súčinnosti s ústrednými orgánmi štátnej správy vytvára technicko-organizačné a ekonomické podmienky na ochranu a rozvoj vymedzeného územia, najmä:
a/ napomáha pri zachovaní a rozvoji administratívneho, hospodárskeho a kultúrneho 
    postavenia Banskej Štiavnice v rámci Slovenskej republiky,
b/ prerokováva a schvaľuje programy podpôr na obnovu a oživenie historického jadra 
   Banskej Štiavnice, na záchranu a zachovanie ohrozených architektonických a technických 
   pamiatok, na ochranu pôvodného prírodného prostredia vymedzeného územia, ako i na 
   budovanie  potrebnej technickej a sociálnej infraštruktúry (ďalej len “podporné programy”).

   /2/ Ministerstvo kultúry Slovenskej republiky v spolupráci s ústrednými orgánmi štátnej správy, mestom Banská Štiavnica a dotknutými obcami vypracováva podporné programy  podľa  odseku 1, písm.b) a zabezpečuje ich koordináciu a kontrolu realizácie. Pre plnenie tejto úlohy môže minister kultúry vymenovať svojho splnomocnenca.

   /3/ Ústredné orgány štátnej správy spolupracujú pri vypracovaní podporných programov  a technicky, organizačne a ekonomicky sa podieľajú na ich plnení.

   /4/  Mesto Banská Štiavnica okrem povinností uvedených v osobitnom zákone4) zabezpe-čuje, aby:
a/  stavebná činnosť na území mesta Banskej Štiavnice zachovávala, obnovovala a dotvárala 
    objekty vo vymedzenom území zapísanom v Zozname svetového dedičstva, pričom táto     
    činnosť musí byť vykonávaná na vysokej architektonickej a technickej úrovni a musí 
    zachovávať historický charakter prostredia. Nová výstavba musí harmonicky dotvárať 
    pôvodný historický, architektonický, krajinný a urbanistický výraz Banskej Štiavnice.  
    Kompozičné a výškové usporiadanie novej výstavby nesmie v diaľkových pohľadoch 
    rušivo ovplyvňovať panorámu a siluety dominánt  pamiatkovej rezervácie 5).
b/ hospodárska činnosť v Banskej Štiavnici svojím charakterom, dopravnými a priestorovými 
    nárokmi a  akýmkoľvek znečisťovaním prostredia rušivo nevplývala na krajinný, 
    architektonický a urbanistický ráz mesta,
c/ príprava a realizácia všetkých terénnych úprav, dopravných, vodohospodárskych, 
    energetických, telekomunikačných a ostatných stavieb a prevádzka inžinierskych sietí 
    nenarušila architektonický výraz jednotlivých pamiatkových objektov i pamiatkovej 
    rezervácie ako celku. 

/5/ Mesto Banská Štiavnica a dotknuté obce dbajú na to, aby stavebná a hospodárska činnosť na vymedzenom území neohrozovala zachovanie podstaty technických pamiatok zapísaných v Zozname svetového dedičstva a rušivo nevplývala na ich historický vzhľad.

---------------------
4)  Zákon č. 369/1990 Zb. o obecnom zriadení v znení neskorších zmien a  doplnkov 

5) § 1 nariadenia vlády Slovenskej republiky č. 280/2000 Z.z. o pamiatkovej rezervácii Banská Štiavnica

§ 5
Finančné zabezpečenie

      Ochrana a rozvoj územia Banskej Štiavnice a okolia zapísaného do Zoznamu svetového dedičstva sa finančne zabezpečuje z nasledovných zdrojov:
a/ rozpočet mesta Banská Štiavnica a rozpočty dotknutých obcí,
b/ rozpočet ústredných orgánov štátnej správy, rozpočty štátnych rozpočtových a 
    príspevkových organizácií a verejnoprospešných podnikov v súlade so schválenými 
    podpornými programami a rozpočtovými pravidlami,
c/ príspevky zo štátnych fondov v súlade so schválenými podpornými programami a 
    pravidlami použitia,
d/ dotácie a transfery zo štátneho rozpočtu,
e/ dary, dotácie a granty neštátnych inštitúcií, právnických a fyzických osôb.

§ 6
Kontrola

       Kontrolu ochrany a starostlivosti o územie zapísané v Zozname svetového dedičstva vykonáva Ministerstvo kultúry Slovenskej republiky v súčinnosti s Krajským úradom Banská Bystrica, Okresným úradom Banská Štiavnica, Okresným úradom Žiar nad Hronom, Okresným úradom Žarnovica v rozsahu svojej príslušnosti a pôsobnosti podľa osobitných právnych predpisov 6) a mesto Banská  Štiavnica  a  dotknuté obce v rozsahu svojej právomoci 7).

§ 7
Záverečné ustanovenie

      Tento zákon nadobúda účinnosť dňom vyhlásenia.

---------------------
6) Zákon č. 27/1987 Zb. o štátnej pamiatkovej starostlivosti
    Zákon č. 222/1996 Z.z. o organizácii miestnej štátnej správy v znení neskorších zmien a doplnkov
  
7) Zákon č. 27/1987 Zb. o štátnej pamiatkovej starostlivosti
    Zákon č. 369/1990 Zb. o obecnom zriadení v znení neskorších zmien a doplnkov

Dôvodová správa

I.    Všeobecná časť

     Historické mesto Banská Štiavnica a technické pamiatky v jeho okolí zapísané v Zozname svetového kultúrneho a prírodného dedičstva UNESCO majú v historickom vývoji Slovenska, vzhľadom na ich prínos k rozvoju európskej a svetovej civilizácie, osobitné postavenie. Historickým vývojom boli na území Banskej Štiavnice a v jej blízkom okolí vytvorené výnimočné technické diela a kultúrne hodnoty, ktoré výrazne ovplyvnili hospodársky a kultúrno-spoločenský vývoj na celom Slovensku a hodnoverne dokumentujú historické postavenie Slovenska v Európe a vo svete. Z tohto dôvodu majú pre našu spoločnosť osobitný význam, a preto je potrebné ich zachovať a udržiavať. Tento kultúrno-historický potenciál, jeho nenahraditeľnú hodnotu, je potrebné rozvinúť prostredníctvom nástrojov ochrany mestskej pamiatkovej rezervácie mesta Banská Štiavnica, technických pamiatok v okolí prostredia, v ktorom sa pamiatky nachádzajú zachovať a dotvoriť. Proces záchrany a oživenie mestskej pamiatkovej rezervácie a technických pamiatok v okolí si vyžadujú zefektívnenie starostlivosti o tieto hodnoty prostredníctvom vytvorenia legislatívneho nástroja.
     Predkladaný návrh zákona sa opiera o prijaté dohovory, ako sú Dohovor o ochrane svetového kultúrneho a prírodného dedičstva, Dohovor o ochrane architektonického dedičstva a Európsky dohovor o ochrane  archeologického dedičstva v intenciách, v ktorých sú navrho-vané aj príslušné ustanovenia predkladaného návrhu zákona.
     Návrh zákona vychádza z presvedčenia, že starostlivosť o svetové kultúrne dedičstvo je potrebné chápať ako celospoločenskú prioritu zachovávajúcu jeden zo základných pilierov národnej identity a zároveň pri správnej finančnej politike a optimálnej koordinácii prác na obnove, využívaní a prezentácii kultúrneho dedičstva aj ako ekonomický pilier národného hospodárstva.
     Mesto Banská Štiavnica bolo založené v horskom, mimoriadne svahovitom teréne, v akom sa mestá obyčajne nezakladajú. Celá historická časť mesta stojí na oporných múroch, ktoré si vyžadujú náročnú údržbu. Bez trvalej starostlivosti o tieto, pre Banskú Štiavnicu mimoriadne dôležité infraštruktúrne zariadenia, by sa stalo mesto neprístupné. Náklady na údržbu a opravu miestnych komunikácií v Banskej Štiavnici pozostávajú v 90 % z údržby a opráv oporných múrov a len v 10 % z povrchových úprav. Z tohto dôvodu účinnosť povrchových úprav miestnych komunikácií dosahuje len 10 % účinnosti údržby miestnych komunikácií miest a obcí na rovinách, pretože faktor svahovitosti nie je zohľadnený pri rozdeľovaní výnosov z cestnej dane. Za týchto podmienok samospráva mesta nie je z daných zdrojov schopná udržať zjazdnosť miestnych komunikácií.  Banská Štiavnica v polovici 18. storočia bola s viac ako 24 tis. obyvateľmi druhým najväčším mestom na území dnešného Slovenska. Celkový urbanizmus mesta, komunikácie, schodištia, cintoríny zodpovedajú svojím rozsahom veľkému mestu, avšak podielové dane,  ako základný zdroj financovania mesta, sú odvodené od súčasného počtu obyvateľov (10.950 obyvateľov). Tento rozpor neumožňuje z rozpočtu mesta udržať historické urbanizované prostredie v dobrom stavebno-technickom stave a je príčinou jeho dlhodobého úpadku.  Bez pomoci štátu a podpory vlády nie je možné zachovať historický charakter mesta v kultúrnom stave zodpovedajúcom Dohovoru o ochrane svetového  kultúrneho a prírodného dedičstva. Horský terén, zložitá dopravná prístupnosť a náročné klimatické podmienky v spojení s požiadavkami 

- 2 -

ochrany prírody (CHKO Štiavnické vrchy) a ochranou historického prostredia (svetové kultúrne dedičstvo) neumožňujú štandardný rozvoj podnikateľských aktivít, preto i pri zachovaní administratívneho postavenia mesta je potrebná pomoc štátu.
     Navrhovaný zákon je v súlade s Ústavou Slovenskej republiky a všetkými platnými právnymi predpismi.

II.	Osobitná časť

K § 1

     Základné ustanovenia vymedzujúce účel zákona, ktorým je vytvorenie podmienok pre zabezpečenie plnenia Dohovoru o ochrane svetového a kultúrneho dedičstva, najmä zachovávanie urbanizovaného priestoru Banskej Štiavnice, zachovanie existujúcich archi-tektonických umelecko-historických a technických pamiatok, i ich pôvodného poslania, ich obnova a oživenie, ktoré výrazným spôsobom ovplyvnili hospodársky a kultúrno-spoločenský vývoj na Slovensku. Sú hodnoverným dokladom výnimočného historického postavenia Slovenska vo svete. Zápis Banskej Štiavnice do Zoznamu svetového dedičstva potvrdil výnimočnú a univerzálnu hodnotu kultúrnych pamiatok, ktoré si vyžadujú ochranu v záujme celého ľudstva.

K § 2
   
     Vymedzenie územia je v súlade s Dohovorom o ochrane svetového kultúrneho a prírodného dedičstva a zápisom Banskej Štiavnice do Zoznamu svetového a kultúrneho dedičstva a vzťahuje sa na územie mesta Banská Štiavnica a územia obcí v okolí Banskej Štiavnice, kde sa nachádzajú technické pamiatky.

K § 3

     Vykonávanie správy na vymedzenom území je v súlade so zákonom o obecnom zriadení č.369/1990 Zb. v znení neskorších zmien a doplnkov a v súlade so zákonom č. 222/96 Z.z. v znení neskorších zmien a doplnkov o organizácii miestnej štátnej správy.

K § 4

     V tomto ustanovení rieši spôsob organizačného zabezpečenia ochrany a rozvoja územia svetového kultúrneho dedičstva. Definuje systémové postupy vlády Slovenskej republiky pri vytváraní technicko-organizačných a ekonomických podmienok na ochranu a rozvoj územia, Ministerstva kultúry SR pri koordinácii vypracovania programov podpôr v spolupráci s ústrednými orgánmi štátnej správy a ich kontrole plnenia a podiele na plnení a úlohy mesta vyplývajúce zo zákona o obecnom zriadení.

- 3 -

     Ustanovenie stanovuje základné regulatívy pre stavebnú a hospodársku činnosť v území, ale i podmienky zachovania prostredia, v ktorom sa pamiatky nachádzajú, s cieľom zachovať historický charakter prostredia, harmonicky dotvoriť pôvodný historický, architektonický, krajinný a urbanistický výraz Banskej Štiavnice a okolia.
     Minister kultúry SR môže pre plnenie úlohy vypracovania programov podpôr, ich koordináciu a kontrolu realizácie vymenovať svojho splnomocnenca.

K § 5

     Obnova a oživenie mestskej pamiatkovej rezervácie, technických pamiatok v okolí ako i prostredia, v ktorom sa architektonické a technické pamiatky nachádzajú, budovanie technickej infraštruktúry ako podmienky pre oživenie a následné využitie je nesmierne náročné na finančné zdroje. Získavanie finančných zdrojov musí byť systematické, koordinované do určitého časového horizontu. Príjmové zdroje mesta Banská Štiavnica a obcí nestačia na krytie nákladov súvisiacich s obnovou a oživením architektonických, technických pamiatok a prostredia, v ktorom sa nachádzajú, teda mobilizovať všetky dostupné zdroje. Okrem zdrojov z rozpočtu mesta Banská Štiavnica a obcí v súlade s rozpočtovými pravidlami na obnove a oživení sa musia podieľať ústredné orgány štátnej správy. Štátne fondy SR, a to najmä Štátny fond kultúry Pro Slovakia, Štátny vodohospodársky fond SR, Štátny fond rozvoja bývania, Štátny fond zveľaďovania lesa SR, Štátny fond cestného hospodárstva a ďalšie. Ďalej sú to dotácie a transfery zo štátneho rozpočtu, dary, dotácie a granty od neštátnych inštitúcií, právnických a fyzických osôb.

K § 6

     Ustanovením je kontrola ochrany a starostlivosti v území zapísanom v Zozname svetového dedičstva včlenená do pôsobnosti Ministerstva kultúry SR v súlade so zákonom č.27/87 Zb. o štátnej pamiatkovej starostlivosti, Krajskému úradu v Banskej Bystrici a Okresným úradom v Banskej Štiavnici, Žarnovici a v Žiari nad Hronom, v súlade so zákonom č. 222/96 Z.z. o organizácii miestnej štátnej správy v znení neskorších zmien a doplnkov, ďalej mestu Banská Štiavnica a obciam v dotknutom území v súlade so zákonom č. 369/90 Zb. v znení neskorších zmien a doplnkov.

DOLOŽKA  ZLUČITEĽNOSTI  NÁVRHU  ZÁKONA
 S  PRÁVOM  EURÓPSKEJ  ÚNIE

1.	Navrhovateľ zákona :  skupina poslancov Národnej rady Slovenskej 
                                             republiky

2.	Názov návrhu zákona: Zákon o ochrane a rozvoji územia Banskej Štiavnice                                                
                                            a okolia                                      

3.	Úprava problematiky návrhu zákona v práve Európskej únie:
neupravené

4.	Problematika návrhu zákona:
nepatrí medzi priority, odporúčané v Bielej knihe a medzi prioritné oblasti
výslovne uvedené v čl. 70 Európskej dohody o pridružení

5.	Charakteristika právnych noriem Európskej únie, ktorými je upravená 
problematika návrhu zákona:
neupravené

6.	Vyjadrenie stupňa kompatibility s právnou normou Európskej únie:
návrh právnej úpravy nie je v rozpore s právom Európskej únie 

Stanovisko k dopadu návrhu zákona o ochrane a rozvoji územia Banskej Štiavnice a okolia na štátny rozpočet

     Z ekonomického hľadiska návrh zákona o ochrane a rozvoji územia Banskej Štiavnice a okolia, ktorý má byť predmetom schvaľovacieho procesu v Národnej rade SR, navrhuje 
finančné zabezpečenie ochrany a rozvoja územia Banskej Štiavnice  a okolia zapísaného do Zoznamu svetového dedičstva zo  zdrojov uvedených v § 5 návrhu zákona s tým, že sa predpokladá zachovanie štátnej podpory na doterajšej úrovni, pričom však štátna podpora by nebola náhodilá, ale by dostala systémovú podobu, čo by umožnilo lepšie a efektívnejšie využiť štátne prostriedky na záchranu a revitalizáciu územia zapísaného na Listine svetového dedičstva. Program štátnej podpory by za týchto podmienok bolo možné pripraviť i na viac rokov dopredu vo všetkých vzájomných väzbách a v súvislostiach, čo by sa veľmi pozitívne odrazilo na vecnom a časovom postupe obnovy a ochrany historického prostredia. Návrh zákona teda predpokladá lepšiu koordináciu štátnych zdrojov bez požiadaviek na ich podstatnejší rast.

                                                                                                     Ing. Marián Lichner, CSc.
                                                                                                            primátor mesta